CELEX: 62010CN0537
Language: mt
Date: 2010-11-19 00:00:00
Title: Kawża C-537/10 P: Appell ippreżentat fid- 19 ta’ Novembru 2010 minn Deltafina SpA mis-sentenza tal-Qorti Ġenerali (Ir-Raba’ Awla) tat- 8 ta’ Settembru 2010 , fil-Kawża T-29/05, Deltafina vs Il-Kummissjoni

15.1.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 13/22
            
         Appell ippreżentat fid-19 ta’ Novembru 2010 minn Deltafina SpA mis-sentenza tal-Qorti Ġenerali (Ir-Raba’ Awla) tat-8 ta’ Settembru 2010, fil-Kawża T-29/05, Deltafina vs Il-Kummissjoni
   (Kawża C-537/10 P)
   ()
   2011/C 13/41
   Lingwa tal-kawża: it-Taljan
   
      Partijiet
   
   
      Appellanti: Deltafina SpA (rappreżentanti: J.-F. Bellis u F. Di Gianni, avukati)
   
      Parti oħra fil-proċedura: Il-Kummissjoni Ewropea
   
      Talbiet tal-appellanti
   
   
               —
            
            
               tbiddel is-sentenza appellata sa fejn hija tikkonferma l-multa imposta fuq Deltafina, billi tannulla jew, sussidjarjament, tnaqqas il-multa imposta fuq Deltafina;
            
         
               —
            
            
               tannulla d-deċiżjoni appellata sa fejn hija timponi multa fuq Deltafina jew, sussidjarjament, tnaqqas il-multa imposta fuq Deltafina;
            
         
               —
            
            
               tikkundanna lill-Kummissjoni għall-ispejjeż tal-proċeduri, inklużi dawk sostnuti quddiem il-Qorti Ġenertali.
            
         
      Aggravji u argumenti prinċipali
   
   Insostenn tal-appell tagħha, l-appellanti tinvoka żewġ aggravji:
   
               (1)
            
            
               l-ewwel aggravju, invokat b’mod prinċipali, li jallega li l-Qorti Ġenerali injorat il-prinċipju ta’ trattament ugwali, billi ma kkunsidratx b’mod xieraq il-motiv tal-appellanti dwar il-ksur tal-prinċipju ta’ trattament ugwali fil-kalkolu tal-multa imposta.
               Insostenn ta’ dan l-aggravju, l-appellanti ssostni li l-Kummissjoni applikat l-ogħla ammont inizjali tal-multa fil-konfront ta’ Deltafina, abbażi tal-fatt li Deltafina kienet ix-xerrej prinċipali ta’ tabakk ipproċessat fi Spanja. Min-naħa l-oħra, il-multa imposta fuq l-impriżi l-oħra li pparteċipaw fil-ksur (inkluża l-kumpannija assoċjata ma’ Deltafina, Taes) ġiet iddeterminata biss abbażi tal-pożizzjoni tagħhom fis-suq tat-tabakk ipproċessat fi Spanja, jiġifieri s-suq li fih seħħ il-ksur. Il-multa imposta fuq Delatafina tikser il-prinċipju ta’ trattament ugwali, billi Cetarsa u l-impriżi Dimon/Agroexpansión u Standard/WWTE kienu wkoll impriżi integrati vertikalment u kellhom pożizzjonijiet prominenti fis-suq tat-tabakk ipproċessat fi Spanja. Madankollu, din iċ-ċirkustanza ma ttieħditx inkunsiderazzjoni għad-determinazzjoni tal-multi rispettivi tagħhom. Għaldaqstant, fid-determinazzjoni tal-multa imposta fuq Deltafina, il-Kummissjoni ħadet inkunsiderazzjoni fattur li ma ġiex ikkunsidrat fir-rigward tal-impriżi l-oħra;
            
         
               (2)
            
            
               it-tieni aggarvju, invokat b’mod sussidjarju, li jallega li l-Qorti Ġenerali applikat b’mod żbaljat il-kunċett ta’ “impriża” fl-Artikolu 81 KE, billi ċaħdet, permezz ta’ raġunament kontradittorju u żbaljat, il-motiv tal-appellanti dwar in-nuqqas li jiġi applikat fil-konfront ta’ Deltafina l-istess tnaqqis tal-multa mogħti lill-kumpannija assoċjata Taes wara t-talba konġunta għall-applikazzjoni tat-trattament favorevoli mressqa minn Taes u Deltafina, taħt il-patroċinju tal-kumpannija parent tagħhom Universal.
               Insostenn ta’ dan l-aggravju, l-appellanti ssostni li l-Qorti Ġenerali applikat b’mod żbaljat il-kunċett ta’ “impriża” fl-Artikolu 81 KE, u b’hekk ma segwietx il-ġurisprudenza tal-qrati Ewropej f’dan il-qasam, b’mod partikolari dik li tirriżulta mill-Kawża C-97/08 P, Akzo Nobel et vs Il-Kummissjoni. Il-Komunikazzjoni tal-Kummissjoni dwar in-nuqqas ta’ impożizzjoni jew it-tnaqqis tal-multi tal-1996 (ĠU C 207, p. 4) kellha tiġi applikata fl-intier tagħha għall-impriża Taes/Deltafina, u mhux separatament għaż-żewġ kumpanniji, peress li din il-komunikazzjoni tapplika għall-“impriżi” u mhux għall-persuni ġuridiċi individwali. Fl-aħħar nett, l-appellanti ssostni li l-argumenti tal-Kummissjoni intiżi sabiex Deltafina ma tingħatax il-benefiċċju tat-tnaqqis tal-multa mogħtija lil Taes huma infondati. L-appellanti ssostni li, fid-dawl ta’ dawn l-argumenti, Deltafina u Taes kienu jikkostitwixxu impriża waħda u, għalhekk, Deltafina kellha tingħata l-istess tnaqqis tal-multa mogħtija lil Taes.